VEGA præsenterer

**Digte & Lyd Vol. 5: Kærlighedens mange væsner**

*Søndag den 17. september bliver kærligheden eller mangel på selvsamme gransket af bl.a. Naja Marie Aidt, Peter Laugesen og Olga Ravn gennem ord og uafrystelige lyduniverser, når VEGA endnu en gang slår dørene op til Digte & Lyd.*

Det er med stolthed og glæde, at VEGA for femte gang kan præsentere Digte & Lyd. De tidligere udgaver har trukket fulde huse i Store VEGA samt Ideal Bar og været et regulært tilløbsstykke. Programmet byder på rørende og oprørende musik- og lyrikoplevelser, der sætter sig i kroppen, gør godt i hovedet og samler på tværs af generationer.

Store VEGA bliver med Digte & Lyd Vol. 5 omdannet til en sanselig sammensmeltning af rum og tid, hvor nogle af Danmarks mest interessante forfattere og digteres stærke ord blandes med musik, så publikum for en stund har muligheden for at se omverdenen i et nyt perspektiv. Ane Cortzen holder endnu en gang styr på aftenens program, som byder på følgende:

**Naja Marie Aidt**Den Brooklyn-bosatte forfatter er eksklusivt hjemme fra USA for at medvirke i Digte & Lyd Vol. 5. Naja Marie Aidt har netop udgivet bogen *Har døden taget noget fra dig så giv det tilbage*, som handler om sønnen Carls død, blot 25 år gammel. Den ærlige tekst nærmer sig det umulige: At skrive om sit døde barn. Prosastykker til Carl veksler med lyriske passager, brudstykker fra nutiden og glider over i erindringsglimt og dagbogsnotater. Det er en udforskning af poesiens sprog om sorg og kærlighed.

**Olga Ravn & Simon Littauer**

Olga Ravn debuterede i 2012 med digtesamlingen *Jeg æder mig selv som lyng*, der blev fulgt op af spøgelsesfortællingen *Celestine* og senest *Den hvide rose*. Digtsamlingen handler om at være tæt på et menneske ramt af alvorlig sygdom. Olga Ravn bliver akkompagneret af musikeren Simon Littauer, der spiller i flere forskellige bandkonstellationer og har produceret for blandt andre MØ, Kwamie Liv og Reptile Youth.

**Peter Laugesen**Siden 1967 har Peter Laugesen leget med form og indhold i sine digte inspireret af beatlyrik. En inspiration som Laugesen delte med Dan Turèll, som han i 1973 udgav *Dobbeltskrift* med. I 2015 udkom *Brev til en maler*, der behandler både kunsten og det stille liv i Brabrand.

**Caspar Eric & Supapawa**Caspar Eric har skrevet sig ind som en af de mest opsigtsvækkende, debuterende popkultur-digtere de seneste år. Senest med digtsamlingen *AVATAR* bestående af otte digtsuiter, der er baseret på forskellige tekster, udsagn eller kunstværker af og om unge mænd, som har begået selvmord. Sammen med Mikkel Grevsen udgør han duoen SUPAPAWA, der splitter spoken word-genren fra hinanden og forener autotunet oplæsning med krystalklare afro-synths i et nyt, udadvendt poesiformat.

Vi tilføjer endnu en kunstner til programmet i de kommende måneder.

**Fakta om koncerten:**

Digte & Lyd Vol. 5

Søndag den 17. september 2017 kl. 19.00

Store VEGA, Enghavevej 40, 1674 Kbh. V

250 kr. + gebyr

Billetsalg via VEGAs hjemmeside og Ticketmaster.